Foto’s: Vragmotors deur swaar winde omgewaai‘n Vragmotor op die N2 by die Sir Lowry’s-pas wat omgewaai het (Foto: Verskaf) Stormsterk winde wat in die Wes-Kaap woed, het Donderdagoggend daartoe gelei dat ŉ paar vragmotors omgewaai en paaie versper is. ŉ Vragmotor is op die N1 net voor die Hugenotetonnel buite die Paarl deur ŉ stormsterk wind omgewaai. Jandré Bakker, woordvoerder van die provinsiale departement van vervoer en openbare werke, sê niemand het beserings opgedoen nie. Die N1 in die rigting van Worcester is vir verkeer gesluit. “Stop-en-ry is van krag, geen swaar- of kombinasievoertuie is deur die tonnel toegelaat nie en die verkeer is na die Du Toitskloofpas herlei.” Voertuie is ook op die N2 by Sir Lowryspas deur die sterk winde rondgeruk en omgewaai. Die Suid-Afrikaanse Weerdiens (SAWD) het aan die begin van die week ŉ kouefront vir die Wes-Kaap voorspel wat met swaar reën, sterk winde en koue gepaardgaan.